RESOLUCIÓN do 15 de outubro de 2007 pola que se convoca un curso de monitores de formación en educación viaria.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 25/10/2007

Dentro do programa de actividades que a Academia Galega de Seguridade Pública ten previsto realizar no ano 2007, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria dun curso de monitores de formación en educación viaria.
Primeira.-Obxectivos.
Conseguir que nos concellos onde non contan con corpo de policía local, ou naqueles nos que, existindo ese corpo, polo reducido do seu número de membros non se pode prestar a necesaria atención á educación viaria dos escolares, poderían levar a cabo esa tarefa os integrantes dos servizos de protección civil.
Para iso é necesario introducir na formación deste colectivo uns novos conceptos que inicialmente se atopan máis afastados da súa actividade habitual, pero que non deixan de ser outra forma de protexer os cidadáns.
-Coñecer e comprender as xeneralidades do comportamento e pensamento dos escolares na etapa de educación primaria.
-Recordar os preceptos normativos básicos que rexen a circulación de peóns, ciclistas e viaxeiros, así como as recomendacións de seguridade viaria nesas situacións.
-Coñecer os recursos e actividades pedagóxicas que se puideran utilizar nas sesións de educación viaria, así como algunhas experiencias xa postas en marcha.
Segunda.-Destinatarios.
-Responsables das unidades de protección civil.
-Membros dos servizos de protección civil, que realizasen o curso de accidentes na estrada.
Terceira.-Desenvolvemento.
1. Prazas: vinte e sete (27).
2. Duración e datas: 16 horas os días 21 e 22 de novembro de 2007, en horario de mañá e tarde.
O horario será o seguinte: das 9.30 ás 14.00 horas e das 16.00 ás 19.30 horas.
3. Lugar: Academia Galega de Seguridade Pública de Galicia. Avenida da Cultura, s/n. A Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar a solicitude que figura na páxina web
http://agasp.xunta.es
ou cuberta a máquina con letra moi clara a solicitude que figura no anexo.
3. O prazo para a presentación de solicitudes rematará o día 16 de novembro de 2007.
4. As solicitudes deberán estar asinadas polo/a responsable da correspondente unidade de protección civil e co selo desta e, no caso de haber máis dunha solicitude do mesmo servizo, deberán estar relacionadas por orde de preferencia. Estes requisitos serán indispensables para ser admitido no curso.
5. As solicitudes deberán tramitarse facendo uso do modelo de solicitude que aparece na páxina web:
http://agasp.xunta
, ou ben enviarse por correo á sede da Academia Galega de Seguridade Pública: avenida da Cultura, s/n, 36680, A Estrada, ao fax 986 59 09 88, ou poden presentarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
No curso trataranse os seguintes temas:
-A seguridade viaria e a educación viaria. Os recursos pedagóxicos da Dirección Xeral de Tráfico (DXT).
-Os alumnos de educación primaria: a etapa de 3 a 6 anos. A etapa de 7 a 10 anos.
-A circulación de peóns: normas e medidas de seguridade viaria.
-A circulación de ciclistas: normas e medidas de seguridade viaria.
-Os viaxeiros no transporte público: normas e medidas de seguridade viaria.
-Os sinais de circulación: do persoal de protección civil e sinais verticais.
-O cinto de seguridade e o casco: normas e medidas de seguridade viaria.
-Planificación dunha actividade formativa. Distribución das áreas temáticas por grupos de traballo: o neno como peón, o neno como usuario de vehículo privado, o neno como usuario do transporte público, o neno como ciclista.
-Visualización dunha sesión real. Análise desta.
-Realización e análise dos traballos dos grupos nas distintas temáticas. Simulacións.
-Realización dunha clase práctica nun centro escolar.
-112: Consellos para a seguridade viaria.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios da Academia Galega de Seguridade Pública, sen prexuízo da oportuna notificación aos seleccionados con antelación suficiente á realización do curso. Tamén se pode comprobar a admisión consultando a páxina web
http://agasp.xunta.es
, ou ben chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa participación continuada neste, e superen as correspondentes probas de coñecementos.
Novena.-Modificacións.
A Academia Galega de Seguridade Pública poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 15 de outubro de 2007.
Carlos Súarez-Mira Rodríguez
Director xeral da Academia Galega de Seguridade
Pública
Ver referencia pdf "20700D006P026.PDF"